طالبانو په واڼه کې د ګواښ خبرپاڼه خپره کړې
د تحريک طالبان پاکستان په نوم د جنوبي وزيرستان په مرکز واڼا کې يوه خبر پاڼه (پمفلټ) ترلاسه شوی چې پکې پوليس، د علاقې مشرانو، ژورنالسټانو او د پولیو کارمندانو ته ګواښ شوی دی.
د ګل-دوشنبې په ورځ تر لاسه شوې خبرپاڼه کې ويل شوي چې د مسید سب ډويژن څخه دې پوليس ووځي ګنې په درېو ورځو کې به خپل انجام وويني. په خبرپاڼه کې ګواښ شوی چې د عمران خان جلسې له مه ځې او که مشران لاړه د اسلام خلاف کار کوي. ټاکل شوې سبا د شورو- چهارشنبې په ورځ عمران خان د واڼه سفر کوي. د طالبانو په نوم پاڼه کې په څلورم نمبر ژورنالسټانو او د هغو کورنیو ته ګواښ شوی او بيا پکې ويل شوي چې دوي طاهر داوړ ته هم خبردار ورکړی ؤ. په اخره کې د پوليو کارکوونکو ته په ټولوقبايلي ضلعو کې ګواښ شوی دی. د واڼه انتظاميه مني چې دا خبر پاڼه ترلاسه شوې ده خو وايي دا پخلی نه شي کولی چې دا طالبانو خپره کړې يا په شا يې کوم د ويرې خورولو سازش دی. او د طالبانو د محمد خراساني په نوم وياند ويلي دغه خبر پاڼه جعلي ده. د پاکستان پوځ د خبر پاڼې په اړوند کوم بیان مخې ته نه دی راغلی. د پښتون ژغورنې غورځنګ مخکښ مشر سېدعالم مسید هم په ټویټر دغه خبر پاڼه خپره کړې ده. پي ټي اېم له دې وړاندې وخت په وخت تورونه لګوي چې په شمالي او جنوبي وزیرستان او په ځانګړي ډول په واڼه کې اوس هم حکومت پلوه طالبان ساتل کيږي. تېرکال د جون په مياشت کې په واڼا کې د پي ټي اېم د مخکښ مشر او قامي اسمبلۍ غړي علي وزير په جلسه وسله وال بريد شوی او دوي يې تور په حکومت پلوه طالبانو لګولی ؤ. د پاکستان د پوځ وياند مېجر جنرال اصف غفور د دغو کسانو په اړوند ويلي ؤ، "په واڼه کې د محسودو احمدزۍ قبيله ده يوه امن کميټي ده او په کلونو د ترهګرۍ پرضد جنګېدلي او اوس هم د ثبات وروستو خپل کار کوي، نو علي وزير د تېرو څو ورځو نه هلته تلی او د ځايي خلکو په وړاندې یې د پوځ او رياست پرضد نعرې وهلې چې دې امن کمېټۍ منع کړو بيا کمېټۍجرګه بللې او په دغه مهال د دوي نښته شوې ده". تېر کال د ستمبر په مياشت کې د پي ټي اېم مخکښ مشر او د قامي اسمبلۍ غړي محسن داوړ په ټويټر د طالبانو خپره کړې خبر پاڼه خپره کړې او ويلي يې ؤ، چې د شمالي وزيرستان د طالبانو شورا دا خبر پاڼه خپره کړې او خلک يې د پوځ سره ليدو نه منع کړي دي. هغه په وزيراعظم عمران خان غږ کړی ؤ چې د ضرب عضب عملیاتو وروسته اوس هم د طالبانو شورا دغلته شتون لري.